Belangrike inligting as jy by Gauteng-skool wil inskryf | Maroela Media
Inskrywings vir 2019 vir graad 1 en graad 8 in skole in Gauteng open Maandag (16 April 2018) en kan slegs aanlyn gedoen word. Dit is dus uiters belangrik dat ouers so gou moontlik aansoek doen en dat hulle presies verstaan hoe die aanlyn-platform werk.
'n Aansoek is egter eers geldig met die indien van die gelyste dokumente by alle skole waar aansoek gedoen word. Dit moet binne sewe dae ná die aanlyn-aansoek geskied. Aansoeke sluit op 28 Mei 2018.
"'n Ernstige tekortkoming met die aanlyn aansoekplatform is dat die departement doelbewus nie voorsiening maak vir die keuse van 'n taal van onderrig nie," verduidelik Jaco Deacon, adjunkhoof van die Federasie van Beheerliggame van Suid-Afrikaanse Skole (Fedsas). "Dit is opvoedkundig onverantwoordelik en gaan verwagtinge skep waaraan nie voldoen kan word nie. Gauteng het 'n groot tekort aan skole. Ouers wat sloer met aansoeke moet besef dat hul kinders waarskynlik nie toegang tot hul eerstekeuse-skool gaan kry nie."
Die Gauteng-onderwysdepartement het aangedui dat die aanlyn platform sedert verlede jaar aangepas is om die proses so maklik as moontlik te maak.
Die webadres vir aanlyn-aansoeke is www.gdeadmissions.gov.za (probeer www.intake.gdeadmissions.gov.za indien eersgenoemde adres nie werk nie).
Ouers wat eers wil "oefen" voordat hulle die platform besoek, kan www.intake.gdeadmissions.gov.za besoek.
Deacon sê dié platform gee ouers die geleentheid om 'n maksimum van vyf skole te kies waarby aansoek gedoen kan word. "Plasings word gedoen aan die hand van die tyd waarop aansoek gedoen is. Hoe vroeër 'n ouer dus aansoek doen, hoe beter is hul kans om by die skool van hul keuse plek te kry. 'n Gebrek aan skole en die aard van die bestuur van onderwys in Gauteng veroorsaak jaarliks probleme in die provinsie. Fedsas se boodskap is dus eenvoudig en duidelik: Indien jy jou kind in 'n goeie skool wil inskryf, doen dit dadelik!"
Fedsas het 'n spesiale skakel op die organisasie se webwerf aangebring met riglyne en 'n video vir ouers, asook 'n blitsskakel na die registrasiestelsel.
Aansoek om toelating tot 'n openbare gewone skool vir graad 1 en graad 8 vind SLEGS plaas op die aanlyn-platform van die Gautengse onderwysdepartement plaas: besoek www.gdeadmissions.gov.za of www.intake.gdeadmissions.gov.za Die tweede adres is tans werkbaar om te gaan oefen om gemaklik daarmee te raak.
Die platform gee 'n ouer die geleentheid om tot 'n maksimum van vyf skole te kies waarby aansoek gedoen kan word.
Die taal van onderrig by 'n skool en moedertaal van 'n leerder is nie bepalend in die aansoekproses nie en moedertaal word sleg vir statistiese redes gelys. Ouers het egter wetlik die keuse van onderrigtaal van hul kinders.
Die aansoekproses gee voorkeur aan vroegtydige aansoeke en plasings geskied op 'n rangorde van tyd waarop aansoek gedoen is.
As gevolg van kapasiteitsdruk by sekere skole is dit omsigtig om by meer as een skool aansoek te doen om later die keuse van skool uit te oefen.
Daar is 'n blitsskakel op Fedsas se webwerf na die registrasieblad, asook 'n kort video wat hierdie proses verduidelik.
Wat ouers moet weet:
Aansoeke open op Maandag, 16 April 2018, om 08:00.
Doen so spoedig moontlik aansoek.
Nadat 'n eerste keuse op grond van woon- of werkadres of sibbe gedoen is, het elke ouer die reg tot keuse van 'n spesifieke skool. Indien ouers in daardie skool se voedingsarea woon, werk of ander kinders daar het, sal dit 'n A-lys-aansoek wees, andersins word dit 'n B-lys-aansoek.
Ouers moet rekord hou van hul gebruikersnaam en wagwoord.
Ouers sal 'n SMS ontvang om te bevestig dat die aansoek ontvang is.
Ouers moet dan die waglysnommer op die bevestigingskerm byderhand hou. Dit is raadsaam om 'n skermskoot ("screen shot") of 'n foto van die bladsy te neem.
Aansoeke word eers geldig met die indien van die gelyste dokumente by alle skole waar aansoek gedoen is. Dit moet binne sewe dae ná die aanlyn-aansoek gebeur.
Aansoeke sluit op 28 Mei 2018, maar ouers moet eerder so spoedig moontlik op 16 April aansoek doen.
Ouers sal kort ná 28 Mei 2018 'n SMS ontvang van alle skole waar die leerder plek het.
Ouers moet dan die keuse op die aanlyn platform uitoefen van die skool waar hulle die aanbieding van 'n plek in 'n gegewe skool aanvaar.
Die aansoekproses behels twee aksies en dit is uiters belangrik dat ouers albei stappe uitvoer:
Doen aansoek op die aanlyn platform
Handig binne sewe dae die nodige dokumentasie in by al die skole waarvoor aansoek gedoen word
Die marxis Lesufi gaan alle Afrikaanse skole vernietig!
Die Afrikaner wat verslaaf is aan staatskole gaan nie betyds eie skole op dreef kry nie.
(Goed en wel om op Lesufi en al die ongeregtiges en ondoeltreffendes te skel. Hulle is wettig daargestel deur 'n demokratiese stelsel waarbinne 'n groot deel van Afrikaanssprekendes deelneem en dus die uitslag en gevolge moet aanvaar. Die ander opsie is om dus los te kom van die staat en sy instellings waaroor hy gesag voer).
Die arme mense wat einde van die jaar verhuis (bv agv werk), en nog nie eens weet in watter area hulle gaan bly nie.
Ek het 'n idee die afgelope jaar was die laaste jaar wat dinge nog ordelik was en in Gauteng gewerk het, nou gaan die ANC regering ook daar alle skole kaap.
Breilyn is die antwoord. Baie goedkoper ook. Sorg net dat ma (of wie ookal toesig hou) dit streng toepas. My seun het van 62 gem. na 87,4 gem opgegaan.